Il-Kumitat Parlamentari għall-Ħatriet Pubbliċi approva n-nomina ta' l-eks Minsitru Manuel Mallia biex jinħatar Kummissarju Għoli ta' Malta għar-Renju Unit. Mallia, Membru Parlamentari tal-Partit Laburista ġie approvat bil-maġġoranza tal-voti, għalkemm membri tal-Oppożizzjoni vvutaw kontra, u se jkun qed jieħu post il-Kummisarju Għoli preżenti fir-Renju Unit, Joseph Cole. L-eks Ministru Mallia jissemma għall-Kummissarju Għoli fir-Renju Unit F'diskors li għamel fil-parlament, l-eks Ministru rringrazzja lill-eks Prim Ministru Joseph Muscat talli rrikonoxxa li kienet żbaljata d-deċiżjoni li kien ħa fl-2014 meta neħħih minn Ministru. "Nixtieq fl-aħħarnett nirringrazzja lill-eks Prim Ministru Joseph Muscat li qabel ma spiċċa storikament aċċetta il-mod kif jien tneħħejt fit-8 ta' Diċembru 2014 u hu stess stqarr kien żball." Hu għamilha ċara li rrispettivament jekk il-kumitat approvax in-nomina tiegħu, il-karriera politika tiegħu spiċċat. Qal, "nistqarr li dħalt fil-politika bħala ġentlom u rrid noħroġ mill-politika bħala ġentlom. Jien qatt ma użajt kliem diżpreġattiv li jweġġa' lil min jużah kif ukoll lill-politika… Kull bidu għandu tmiem. Dan hu l-aħħar diskors tiegħi fil-parlament." Carmelo Mifsud Bonnici spjega d-deċiżjoni tiegħu li jivvotta kontra n-nominazzjoni u qal li l-vot ma kienx b'nuqqas ta' rispett lejn l-Avukat Mallia iżda li kien motivat, kontra l-mod ta' kif il-Gvern kien qed jagħmel co-options fil-Parlament u ma jagħżilx membri tal-korp diplomatiku għal dawn il-ħatriet. Il-kumitat hu ippresedut mid-Deputat Laburista, Anthony Agius Decelis u hu kompost mid-Deputati Laburisti, Clayton Bartolo, Deo Debattista u Joe Mizzi, u d-Deputati Nazzjonalisti, Carmelo Mifsud Bonnici, Karol Aquilina u Claudette Buttigieg. Mallia, avukat kriminali għal 47 sena, daħal fil-politika fl-2012 meta formalment ingħaqad mal-Partit Laburista u sussegwentement ġie elett fl-elezzjoni tal-2013. Inħatar Ministru għall-Affarijiet Interni fil-gvern Laburista iżda kien imġiegħel jirriżenja fl-2014 wara li s-sewwieq tas-sigurtà tiegħu kien involut f'inċident b'sparatura. Sentejn wara, f'ristrutturazzjoni tal-kabinett kien inħatar Ministru tal-Kompetittività. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60ee7c1232bde_rand.td-a-rec-img{text-align:left}.td_uid_3_60ee7c1232bde_rand.td-a-rec-img img{margin:0 auto 0 0}